Rock legende Iron Maiden vraćaju se na veliki koncert u Spaladium Arenu u Splitu 27. srpnja.

Uoči koncerta u Splitu Bruce Dickinson je izjavio: Jedva čekamo da krene nova turneja! Iron Maiden su koncerti band, to je ono što najviše volimo raditi. Krećemo krajem ovog mjeseca iz Sjedinjenih Američkih Država, 19 mjeseci nakon našeg posljednjeg koncerta na Sonisphere festivalu u UK. Biti će sjajno opet se vidjeti s našim fanovima u Hrvatskoj, uvijek smo tamo voljeli nastupati.

Još nismo do kraja razradili set listu, ali naginjemo tome da odsviramo što više je moguće novih pjesama. No opet, postoje mjesta koje ne posjećujemo često, tako da će svaku večer set lista uključivati I veliki broj starih favorita. Naporno radimo i na vizualnom dijelu nove turneje, i mislim da će fanovi biti zadovoljni s iznenađenjima koja smo im pripremili. Hvala puno svima na strpljenju i vidimo se uskoro!

Na 30. godišnjicu svog prvog nastupa u Hrvatskoj (Dom sportova u Zagrebu, rujan 1986.), ova institucija žestoke glazbe ponovo dolazi u Split, u sklopu The Book of Souls turneje na kojoj će nekoliko puta obići cijeli svijet svirajući kombinaciju novog albuma i best of set liste na rasprodanim stadionima, festivalima i arenama. Velika svjetska turneja kreće krajem ovog mjeseca s Floride, i Maideni na njoj obilaze redom Sjevernu i Južnu Ameriku, Aziju, Australiju i Novi Zeland te Južnoafričku Republiku, ne bi li krajem proljeća konačno došli u Europu, gdje će se zadržati do početka kolovoza.

Posebnost novog sastanka Maidena i Splita vjerojatno je i jedan od najmanjih kapaciteta u kojima će britanske legende nastupiti na ovoj turneji. U prodaju će naime biti pušteno svega 11.000 ulaznica, djelomično i zbog velike i raskošne produkcije koja za ovu priliku ulazi u Spaladium Arenu. Nakon gotovo 25.000 ljudi na Poljudu 2008., te 18.000 fanova u zagrebačkoj Areni prije 3 godine, nije teško pretpostaviti da će se ovaj kontingent vrlo brzo razgrabiti. Zanimljivo je naglasiti i da od svih dolazaka u Hrvatsku Iron Maiden nikada nisu dva puta nastupili na istoj lokaciji, pa će Spaladium Arena tako stati uz bok Domu sportova u Zagrebu, stadionu Radnika u Velikoj Gorici, splitskom Poljudu i zagrebačkoj Areni kao peto mjesto koje je ugostilo Maidene.

ULAZNICE

Članovi Iron Maiden fan club ulaznice mogu kupiti od srijede 17.02., od 9:00 ujutro, na www.ironmaiden.com , dok u redovita prodaja kreće dan kasnije, u četvrtak 18. veljače u 9:00.

Usprkos manjem kapacitetu, organizator i management pobrinuli su se da ulaznice budu među najjeftinijima, ako ne i najjeftinije, na cijeloj turneji.

Headbangers pit 370 kn

Parter stajanje 290 kn

Gornje tribine 320 kn

Donje tribine 340 kn

VIP sjedenje 430 kn

Princip ulaska u dvorane i sve pojedinačne sektore (Headbangers pit, VIP sjedenje, Parter stajanje, Gornje tribine, Donje tribine) bit će službeno objavljen tijekom sljedećih mjeseci.

Prodajna mjesta:

Online na www.eventim.hr

Split: Dancing bear

Zagreb: Dirty old shop, Rockmark, Aquarius

Rijeka: Dallas Music shop

Sva ostala prodajna mjesta Eventima u Hrvatskoj i inozemstvu.

Iron Maiden management i LAA mole fanove da kupuju ulaznice samo na ovlaštenim prodajnim mjestima.